 Μια μέρα η καρακάξα καθόταν πάνω σ’ ένα δέντρο κοντά στην άκρη του χωριού κι εκοίταζε τα περιστέρια που κατέβαιναν κοπάδι από τις φωλιές τους μέσα στην αυλή κι έτρωγαν καλαμπόκι. Άλλη μέρα τα είδε πάλι, και κάθε μέρα έβλεπε πώς ζουν τα περιστέρια.

 Μια μέρα , καθώς καθόταν πάνω στο δέντρο , είδε πάλι τα περιστέρια να κατεβαίνουν μέσα στην αυλή και να τρώνε κι αναστέναξε από το κακό της.

Σ’ ένα άλλο δέντρο εκεί κοντά καθόταν ο τσαλαπετεινός. Άμα άκουσε την καρακάξα που αναστέναξε , την ερώτησε τι έπαθε. Κι αυτή του λέει:

* Όσο βλέπω τα περιστέρια να ζουν έτσι, θα σκάσω από το κακό μου. Τι! εκείνα είναι καλύτερα από μένα και βρίσκουν κάθε μέρα φαΐ έτοιμο, κι εγώ σκοτώνομαι όλη μέρα και να μένω νηστική;

Της λέει κι ο τσαλαπετεινός:

* Κάθεσαι και μαραζώνεις γι’ αυτό το πράμα; Εύκολο είναι να ζεις κι εσύ σαν τα περιστέρια.
* Με ποιον τρόπο; τον ερωτά η καρακάξα.
* Με ποιον τρόπο; Να σου πω , της λέει. Βλέπεις τα περιστέρια; Όλα είναι ολόασπρα. Να πας κι εσύ ν’ ασπρίσεις τα φτερά σου κι ύστερα να πας να τρυπώσεις ανάμεσά τους. Δε θα σε καταλάβει κανείς και θα καλοπερνάς σαν εκείνα.
* Πολύ καλή η συμβουλή , γείτονα! Καλά το λένε: «Γείτονα έχεις; Θεόν έχεις». Πάω αμέσως να κάμω όπως μου λες.

Πέταξε η καρακάξα από το δέντρο κι επήγε ίσια στον ποταμό. Εκεί ήταν ένας νερόμυλος.

Πέφτει μέσα στ’ αυλάκι, έγινε μουσκίδι. Κοιτάζει, το παράθυρο του μύλου ήταν ανοιχτό. Κανένας δεν ήταν μέσα. Μπαίνει από το παράθυρο, κυλιέται καλά καλά μέσα στη σεντούκα από τ’ αλεύρι, έγινε ολόασπρη, πιο άσπρη από τα περιστέρια. Βγαίνει κατόπι από το παράθυρο και πάει ολόισια στο σπίτι που ήταν τα περιστέρια. Ανακατεύτηκε μαζί τους κι έτρωγε. Κάμποσες μέρες περνούσε ζωή χαρισάμενη.



 Μια μέρα , ο νοικοκύρης του σπιτιού έφερε κάτι ξένους να τους κάμει τραπέζι. Παράγγειλε στη γυναίκα του να ετοιμάσει φαγητά και να σφάξει πέντ’ έξι περιστέρια.

 Η νοικοκυρά εδιάλεξε τα μεγαλύτερα. Μέσα σε εκείνα που εδιάλεξε ήταν κι η καρακάξα. Τα έσφαξεν ένα ένα και τα έδωσε της κόρης της να τα μαδήσει.

 Την ώρα που έπιασε την καρακάξα να τη σφάξει, της έμπηξε κάτι φωνές, που την έκαναν να ξιπαστεί. Κοιτάζει, δεν ήταν περιστέρι! Από τις φωνές την κατάλαβε πως είναι καρακάξα κι εθύμωσε. Έτσι θυμωμένη που ήταν, της έβγαλε τα φτερά της ως το ένα και την επέταξε έξω από την αυλή μέσα στα χωράφια.

 Η καρακάξα έμεινεν εκεί δα κάμποσην ώρα ζαλισμένη, κι άμα ήρθε στον εαυτό της, σηκώθηκε κι έκατσε και λέει μοναχή της: « Ο Θεός μ’ εγλίτωσε. Τέτοια καλοπέραση, καλύτερα να μου λείπει!»

 Ο τσαλαπετεινός εκείνη την ώρα καθόταν στο ίδιο δέντρο και άκουσε τι είπεν η καρακάξα, και της λέει:

* Τι νέα, γειτόνισσα; Όλο καλοπέραση βλέπω! Ας πεθάνομε εμείς!

Κι η καρακάξα του λέει:

* Ου , να γκρεμιστείς απ’ εμπρός μου, βρωμοτσαλαπετεινέ, κι εσύ κι οι συμβουλές σου! Από σένα και μόνον εγίνηκα τέτοιο χάλι! Αν μπορούσα να πετάξω, θα σ’ έκαμνα να μην ξέρεις πού να πα να σταθείς!

Σαν τ’ άκουσεν αυτά ο τσαλαπετεινός, εχάθηκεν από κει. Κι από τότε η καρακάξα έχει έχθρητα μαζί του. Άμα τον δει να φανερωθεί, μπήγει τις φωνές και συνάζει όλα τα πουλιά πάνω του. Αλλά ο τσαλαπετεινός το ξέρει και χάνεται σαν τον άνεμο.



***( λαϊκή παράδοση )***

Ονοματεπώνυμο : \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_30/11/24

***Διαβάζω προσεχτικά κάθε ερώτηση και υπογραμμίζω τη σωστή απάντηση (που είναι μια κάθε φορά)***

**1. Γιατί η καρακάξα αναστέναξε, βλέποντας τα περιστέρια;**

α. Γιατί τα περιστέρια ήταν όμορφα κι εκείνη άσχημη

β. Γιατί τα περιστέρια είχαν ολόασπρα φτερά κι εκείνη κατάμαυρα

γ. Γιατί τα περιστέρια είχαν παρέα κι εκείνη ήταν ολομόναχη

δ. Γιατί τα περιστέρια καλοπερνούσαν κι εκείνη κακοπερνούσε

**2. Από πού κι ως πού ο τσαλαπετεινός συμβούλεψε την καρακάξα ν’ ασπρίσει τα φτερά της**

α. Γιατί τη λυπήθηκε που αναστέναζε και μαράζωνε

β. Για να της δείξει ότι δεν έπρεπε να ζηλεύει τα περιστέρια

γ. Για να της δείξει πόσο έξυπνος και καλός ήταν ο ίδιος

δ. Για να κάνει κι αυτός το ίδιο, αν τα κατάφερνε η καρακάξα

**3. Τα περιστέρια στην αυλή του σπιτιού καλοπερνούσαν. Γιατί τα φρόντιζαν οι νοικοκύρηδες του σπιτιού;**

α. Γιατί αγαπούσαν πολύ τα πουλιά

β. Γιατί τα περιστέρια έτρωγαν τα βλαβερά έντομα

γ. Γιατί τα περιστέρια ομόρφαιναν το σπίτι τους

δ. Γιατί ήθελαν να τα παχύνουν, για να τα φάνε

**4. Από τι κατάλαβε η νοικοκυρά ότι η κάτασπρη καρακάξα δεν ήταν περιστέρι;**

α. Από το ότι η καρακάξα ήταν πιο άσπρη απ’ τα περιστέρια

β. Από το ότι η καρακάξα ήταν λίγο μεγαλύτερη απ’ τα περιστέρια

γ. Από το αλεύρι που υπήρχε στα φτερά της καρακάξας

δ. Από τις φωνές που έβγαλε η καρακάξα, μόλις την έπιασε

**5. «Τι νέα γειτόνισσα; Όλο καλοπέραση βλέπω. Ας πεθάνομε εμείς». Γιατί ο τσαλαπετεινός είπε αυτά τα λόγια στην καρακάξα;**



α. Γιατί τη ζήλευε που καλοπερνούσε

β. Γιατί δεν ήξερε τι είχε πάθει η καρακάξα

γ. Για να την κοροϊδέψει για τα χάλια της

δ. Για να της θυμίσει ότι αυτός κακοπερνούσε

***Διαβάζω προσεχτικά κάθε ερώτηση και απαντώ και με δικά μου λόγια:***

**Γιατί η καρακάξα ζήλευε τα περιστέρια;**

………………………………………………………………………………………………………………………………………………………………………………………………………………………………………………………………………………………………………………

**Τι δε σκέφτηκε η καρακάξα και τα ζήλευε;**

………………………………………………………………………………………………………………………………………………………………………………………………………………………………………………………………………………………………………………

**Τι είπε η καρακάξα στον τσαλαπετεινό, μόλις άκουσε τη συμβουλή του;** (Βρίσκω στο κείμενο τα λόγια της και τα αντιγράφω):

…………………………………………………………………………………………………………………………………………………………………………………………………………

……………………………………………………………………………………………………

**«Γείτονα έχεις; Θεόν έχεις». Τι σημαίνει αυτή η παροιμία; Βγαίνει πάντα σωστή;**

…………………………………………………………………………………………………………………………………………………………………………………………………………

……………………………………………………………………………………………………

**Αν στη θέση του τσαλαπετεινού και της καρακάξας βάζαμε ανθρώπους , τι θα έλεγες γι’ αυτούς;**

***Για τον κ. Τσαλαπετεινό*** : ……………………………………………………………………………………………………

……………………………………………………………………………………………………………………………………………………………………………………………………………………………………………………………………………………………………………

***Για την κ. Καρακάξα*** : …………………………………………………………………………………………………………………………………………………………………………………………………………………………………………………………………………………………………………………………………………………………………………………………………………………………………………………………………………………………………………………………

